ИНФОРМАЦИЈА О СПРОВЕДЕНИМ КОНСУЛТАЦИЈАМА У ТОКУ ИЗРАДЕ ПРЕДЛОГА УРЕДБЕ О КАПИТАЛНИМ ПРОЈЕКТИМА

1) Да ли су у току израде предлога/нацрта прописа спроведене консултације са циљним групама и заинтересованим странама\* (ако нису спроведене потребно је навести разлог)?

Током израде Предлога уредбе о капиталним пројектима спроведене су консултације са циљним групама и заинтересованим странама.

2) У ком временском периоду су спроведене консултације?

Консултације су спроведене у периоду од 17. августа 2023. године до 6. септембра 2023. године. Наиме, 17. августа 2023. године је на интернет страници Министарства финансија (<https://www.mfin.gov.rs/propisi/predlog-uredbe-o-kapitalnim-projektima>) и на порталу еКонсултације (<https://ekonsultacije.gov.rs/topicOfDiscussionPage/229/1>) је објављено Обавештење, са основним информацијама, којим се јавност обавештава да је поступку израда Предлога уредбе о капиталним пројектима, да би дана 31. августа 2023. године на наведеној интернет страници Министарства финансија и порталу еКонсултације био објављен радни текст Предлога уредбе о капиталним пројектима, са образложењем.

3) Које методе/технике консултација су коришћене (фокус група, округли сто, полуструктурирани интервју, панел, анкета, прикупљање писаних коментара, итд.)?

Приликом предметних консултација, заинтересоване стране су могле да доставе своје евентуалне предлоге, коментаре и сугестије путем електронске поште на имејл адресу: [opkp@mfin.gov.rs](mailto:opkp@mfin.gov.rs)

4) Ко су били учесници консултативног процеса?

У периоду спровођења наведеног консултативног процеса, на имејл адресу [opkp@mfin.gov.rs](mailto:opkp@mfin.gov.rs) су стигли коментари и сугестије Асоцијације српских архитектонских пракси и заједнички коментари и сугестије Сталне конференције градова и општина - Савеза градова и општина Србије и града Београда као и коментари и сугестије организације Транспарентност Србија.

5) Које примедбе, сугестије и коментари упућени током спровођења процеса консултација су прихваћени и уврштени текст у предлога/нацрта прописа?\*\*

Сугестија Асоцијације српских архитектонских пракси да се кроз предметну уредбу пропише обавеза расписивања Архитектонских конкурса за све објекте из члана 4. став 4. тачка 1) Предлога уредбе у складу са Правилником о начину и поступку за расписивање и спровођење урбанистичко-архитектонског конкурса („Службени гласник РС”, број 31/15) је размотрена. Међутим, како наведени предлог није предмет уређивања овог Предлога уредбе, одлучено је да Правилнику који ће се донети на основу ове уредбе, а који ће прописивати садржај пројектне документације и обрасце буде прописано да се назначи да ли је расписан Архитектонски конкурс у складу са Правилником о начину и поступку за расписивање и спровођење урбанистичко-архитектонског конкурса („Службени гласник РС”, број 31/15).

Сугестија Сталне конференције градова и општина - Савеза градова и општина Србије и града Београда (у даљем тексту: СКГО) да се размотри могућност да обрасци за јединице локалне самоуправе буду прилагођени стварним потребама испуњења принципа из уредбе, али и да имају у виду значајно мање финансијске износе локалних пројеката и локалне капацитете (да треба размислити да постоје различити обрасци за републичке и локалне пројекте (који би били једноставнији)) је прихваћена. Наведено ће бити размотрено и имплементирано у Правилник који ће се донети на основу ове уредбе, а који ће прописивати садржај пројектне документације и обрасце, односно у предметне обрасце.

Прихваћена је коментар СКГО у вези са саставом локалне комисије када јединица локалне самоуправе има више управа, на начин да је адекватно допуњен члан 29. ст. 5. и 6.

Такође, прихваћен је предлог СКГО да се додатно појасни одредба у вези са извештајем извештајем које су покрајинска и локалне комисије дужне да достављају Министарству шестомесечно, на начин да је адекватно допуњен члан 29. став 10.

6) Које примедбе, сугестије и коментари упућени током спровођења процеса консултација нису уважени и који су разлози за њихово неприхватање?\*\*

Коментар СКГО да се у члану 2. направи јаснија дистинкција на које капиталне пројекте примењује, односно не примењује уредба није прихваћена јер сматрано да је садашње решење довољно јасно.

Коментар СКГО да би било пожељно да се адресира и питање међуопштинских капиталних пројеката, односно локалних капиталних пројеката (укупне вредности преко 2 милиона евра) када их две или више јединица локалне самоуправе суфинансирају и спроводе, није прихваћено јер сматрамо да то није потребно одредити уредбом, с обзиром да постојеће одредбе уредбе омогућавају сарадњу јединица локалне самоуправе у спровођењу локалних капиталних пројеката.

Коментари и сугестије организације Транспарентност Србија који се односе на правни основ за доношење Уредбе и истичу да је неопходно законом регулисати предметну материју, а не подзаконским актом, нису прихваћене с обзиром да законски основ постоји у члану 54а Закона о буџетском систему.

Организација Транспарентност Србија је упутила и коментаре и сугестије које се односе на одсуство и недовољне гаранције јавности рада као и на немогућност партиципације грађана и других заинтересованих лица у процесу предлагања, одабира и контроле реализације пројеката. Министарство финансија истиче да је предмет уређивања предложене Уредбе садржина, начин припреме, оцене, процене спремности и одабира капиталних пројеката, праћење реализације, извештавање о учинку и вредновање свих позитивних и негативних ефеката капиталних пројеката, а у циљу делотворног и ефикасног управљања јавним средствима. Јавност рада државне управе и партиципација грађана и других заинтересованих лица су регулисани посебним прописима Републике Србије.

\* Циљне групе и заинтересоване стране чине представници релевантних организација цивилног друштва, струковних удружења и научно-истраживачких организација, као и представници јавне управе, укључујући и релевантне органе државне управе.

\*\* Пожељно је представити упућене примедбе, сугестије и коментаре на:

* начела и сврху уређења односа у пропису;
* разраду и прецизирање појединачних решења.